Facebook sar ktieb miftuħ li jberraħ mhux biss l-uċuħ imma dak li hemm warajhom ukoll. L-inqas ħaġa li nagħmel navża kull darba li niekol jew immur sal-kamra l-baxxa. Farsa kbira dik! Imma mbagħad l-iktar ħaġa li nagħmel, nikteb li nħoss, nuri mhux ngħid, nipprova. U bla ma naf dal-kliem jieħu sura poetika, kif jgħidulea. Għalhekk ħsibt li l-ewwel bloggatina tkun ġabra tal-istatuses, xi ftit jew wisq poetiċi. Hawn huma... tistenna s-Sibt flgħaxija jingħasrilha f'tazza bajda 'kk kif l-baħħ bejniethom iwerżaq lament aħmar ieħor Jekk norqod bl-għatx għalik; noħlom l'ed ngħum fik... Kultant ma tistax ma temminx li jeżistu l-anġli f'dil-ġenna tal-art Għalij' hekk int, bħal kafè u sigarett. Vizzju s'biħ wisq. Ġisimha tari mgħotti bis-sillabi Li kieku s-sbuħija hi żmien, int eternità... Dil-lejla għandha minn lewnek. Qed iddellel ħsiebi, tostorni fiha. Taf kif tħossok meta l-lejl jgħattik? Tgħid il-qamar illejla jidher fil-bir? Ix-xemx kull għodwa tittawlilna u tmur meta jqammrilha. Aktarx li bejn il-lejl u l-jum u l-jum u l-lejl m'hemm ebda differenza għajr sekondi għajjiena... Qatt taqta' qalbek anke jekk taqta' nifsek Ta' tlettax tkun trid tikber, timmatura; kif taqbeż l-għoxrin, tkun tixtieq tmur lura. Il-baħar jgħum fija; imluħtu tippreservani... U iva, fuq Facebook dejjem bil-Malti nikteb. U iva, l-Ingliż nafu u nħobbu ħafna wkoll. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
l-ewwel bloggatina